b'\n_START_ARTICLE_\nAnax junius\n_START_SECTION_\nOpis\n_START_PARAGRAPH_\nOdrasli dose\xc5\xbeejo 76 mm telesne dol\xc5\xbeine in 80 mm prek kril, s \xc4\x8demer je eden od ve\xc4\x8djih predstavnikov raznokrilih ka\xc4\x8djih pastirjev oz. ka\xc4\x8djih pastirjev nasploh._NEWLINE_Samci in samice imajo zeleno glavo z velikimi o\xc4\x8dmi, zeleno oprsje in \xc4\x8drno progo po hrbtni strani zadka, ki se proti konici raz\xc5\xa1irja. Pri samcih je prvi \xc4\x8dlen zadka enake barve kot oprsje, naslednjih 2 do 6 \xc4\x8dlenov je \xc5\xbeivomodrih, naprej proti konici pa nato barva spet prehaja v bledo zeleno ali rjavo. Ve\xc4\x8dina samic ima prva dva \xc4\x8dlena zadka zelena in ostale rjavkaste, medtem ko so nekatere samice po obarvanosti bolj podobne samcem. Krila so pri obeh spolih prozorna, z rahlim jantarnim odtenkom.\n_START_SECTION_\nEkologija in raz\xc5\xa1irjenost\n_START_PARAGRAPH_\nOdrasle najdemo v raznolikih habitatih, obi\xc4\x8dajno v bli\xc5\xbeini sladkovodnih teles, na selitvi pa lahko tudi dale\xc4\x8d od vode. Li\xc4\x8dinke se razvijajo v jezerih, ribnikih in po\xc4\x8dasi teko\xc4\x8dih potokih na globini do pol metra. Plenijo vse, kar je manj\xc5\xa1e od njih, vklju\xc4\x8dno z drugimi vodnimi \xc5\xbeu\xc5\xbeelkami, paglavci in manj\xc5\xa1imi ribami, njih pa plenijo ve\xc4\x8dje ribe in dvo\xc5\xbeivke. Niti kanibalizem med li\xc4\x8dinkami ni redek pojav. Odrasli prete\xc5\xbeno lovijo \xc5\xbeu\xc5\xbeelke v letu, zabele\xc5\xbeen pa je tudi primer, ko je A. junius uplenil kolibrija. V\xc4\x8dasih se zbirajo v ve\xc4\x8dje gru\xc4\x8de in lahko povzro\xc4\x8dajo \xc5\xa1kodo v \xc4\x8debelarstvu, zlasti ko lovijo matice in trote med svatbenim poletom._NEWLINE_Obmo\xc4\x8dje raz\xc5\xa1irjenosti obsega celotno ozemlje Zdru\xc5\xbeenih dr\xc5\xbeav Amerike, jug Kanade na severu in dele Mehike na jugu, posami\xc4\x8dne osebke pa je mo\xc5\xbeno opazovati tudi v mehi\xc5\xa1kih pokrajinah Jukatan in Veracruz ter v Belizeju. Poleg tega \xc5\xbeivijo stalne populacije na Havajih, Tahitiju, v delih Kitajske in Jugovzhodne Azije ter na Kam\xc4\x8datki. Pri tem se ne pojavlja na celotnem obmo\xc4\x8dju hkrati; za vrsto so zna\xc4\x8dilni ve\xc4\x8dgeneracijski letni cikli selitev, pri katerih osebki letijo 600 km ali ve\xc4\x8d med krajem, kjer so se izlegli, ter krajem, kjer se bodo razmno\xc5\xbeevali in odlagali jaj\xc4\x8deca. Vsak letni cikel sestavljajo tri generacije: prva se izle\xc5\xbee med februarjem in majem na ju\xc5\xbenem delu obmo\xc4\x8dja raz\xc5\xa1irjenosti, se odseli na sever in se tam razmno\xc5\xbei ter umre. Druga, poletna generacija se seli v obratni smeri, tretja pa se izle\xc5\xbee na jugu novembra in ostane tam \xc4\x8dez zimo._NEWLINE_Vrsta zaradi pogostosti in raz\xc5\xa1irjenosti ne velja za ogro\xc5\xbeeno.'